钦定古今图书集成/明伦汇编/闺媛典/第265卷 > 冯氏女
## 钦定古今图书集成/明伦汇编/闺媛典/第265卷 > 冯氏女

按《广东通志》：冯氏女，南海冯希聘女也。幼失父母，吴
氏抚之。儿时习见其母志操，即知节孝大义，许婚里
人子高日焕。亡何，高子死，女请往执高丧。母与大母
难之曰：“若尚未字，非高妇也。”女泫然曰：“心已许之，有
死无二，为节母女而二聘，不愧乎？且身为女子，终无
益于父母，留将安归？”固请往，母不能夺，从之。于是匍
匐诣高，抚尸哭尽哀。请于高父母曰：“焕虽未昏，今儿
归，则焕有妇，非殇也。请冠而殓，他日以祔于庙。”许之。
随脱簪珥，具棺，出所织帛，手制衣衾。衣成，加冠于首，
躬为含殓。酌酒酹地，一恸几绝。既殡，辞归母家，笄而
后返。及归，高事焕父母甚谨，捡身以礼，足不逾阃，同
室罕见其面。越八年，焕弟既娶，有子为立嗣。远近闻
者，莫不称叹，一时缙绅大夫作为诗歌，集而传之。其
后二十馀年，焕父母俱殁，乃还母家养母，终其身，年六十三卒。